कानपुर: हिस्ट्रीशीटर को पकड़ने गई पुलिस टीम पर हमला, डीएसपी समेत आठ पुलिसकर्मी शहीद
उत्तर प्रदेश का कानपुर शहर एक बार फिर सुर्खियों में है। यहां देर रात कुछ अपराधियों को पकड़ने गई पुलिस टीम पर ताबड़तोड़ फायरिंग हुई, जिसमें एक डीएसपी समेत आठ पुलिसकर्मी शहीद हो गए हैं। वहीं कई पुलिसकर्मियों के घायल होने की भी ख़बर है। फिलहाल घटनास्थल पर बड़ी संख्या में पुलिस बलों की तैनाती की गई है और आस-पास के इलाकों की घेराबंदी कर जांच की जा रही है।
क्या है पूरा मामला?
प्राप्त जानकारी के मुताबिक घटना कानपुर में चौबेपुर थाना क्षेत्र के बिकरू गांव की है। यहां पुलिस कानपुर के एक शातिर अपराधी और हिस्ट्रीशीटर विकास दुबे को पकड़ने के लिए दबिश डालने गई थी। लेकिन पुलिस टीम के इलाके में पहुंचते ही बदमाशों ने छतों से फ़ायरिंग शुरू कर दी, जिसमें पुलिस के 8 लोग शहीद हो गए।
पुलिस अधिकारियों के अनुसार मुठभेड़ में कम से कम छह पुलिसकर्मी घायल भी हुए हैं जिन्हें कानपुर के रीजेंसी अस्पताल में भर्ती कराया गया है। एक पुलिसकर्मी की हालत काफ़ी गंभीर बताई जा रही है।
सूबे के मुख्यमंत्री योगी आदित्यनाथ ने राज्य के पुलिस महानिदेशक को इस घटना को अंजाम देने वाले अपराधियों के ख़िलाफ़ सख़्त कार्रवाई करने और तत्काल मौक़े की रिपोर्ट उपलब्ध कराने के निर्देश दिए हैं।
क्या कहना है पुलिस का?
राज्य के पुलिस महानिदेशक हितेश चंद्र अवस्थी ने मीडिया को बताया कि हिस्ट्रीशीटर विकास दुबे को पकड़ने गई पुलिस टीम को रोकने के लिए बदमाशों ने पहले से ही जेसीबी लगाकर रास्ता रोक रखा था। जैसे ही पुलिस टीम उस इलाके में पहुंची, बदमाशों ने छतों से फ़ायरिंग शुरू कर दी। जिसमें पुलिस के 8 लोग शहीद हो गए। इसमें एक डिप्टी एसपी देवेंद्र मिश्र, तीन सब इंस्पेक्टर और चार कॉन्स्टेबल हैं। एसएसपी और आईजी मौक़े पर हैं। कानपुर की फ़ोरेंसिक टीम जाँच कर रही है, एसटीएफ़ भी लगा दी गई है।
कानपुर के पुलिस महानिरीक्षक मोहित अग्रवाल के मुताबिक पुलिस बल ने गांव को चारों तरफ़ से घेर लिया है और गांव में सर्च ऑपरेशन शुरू कर दिया गया है। विकास दुबे से संपर्क रखने वाले सौ से ज़्यादा लोगों के मोबाइल फ़ोन सर्विलांस पर लगा दिए गए हैं। कानपुर नगर के अलावा कानपुर देहात और कन्नौज ज़िलों से भी पुलिस बल को बुलाया गया है।
कौन है विकास दुबे?
विकास दुबे को कानपुर का एक शातिर अपराधी माना जाता है। उसके खिलाफ कई गंभीर मामले दर्ज हैं। साल 2003 में विकास दुबे पर श्रम संविदा बोर्ड के चेयरमैन संतोष शुक्ला की हत्या का भी आरोप लगा था लेकिन बाद में वे इस मामले में अदालत से बरी हो गया था।
विकास दुबे की पैठ कई राजनीतिक दलों में भी रही है। इसके साथ ही वो ईंट के भट्टों, स्कूल और कॉलेजों समेत करोड़ो रुपये की संपत्ति का मालिक भी है। ऐसा कहा जाता है कि उसने अपने घर को किले की तरह बना रखा है। जहां उसकी मर्जी के बिना घुस पाना बहुत ही मुश्किल है।
विपक्ष क्या कह रहा है?
समाजवादी पार्टी की तरफ से ट्वीट कर कहा गया कि 'रोगी सरकार' के जंगलराज में 'हत्या प्रदेश' बने उत्तर प्रदेश के कानपुर में दबिश के दौरान सत्ता संरक्षित अपराधियों द्वारा हमले में CO समेत 8 पुलिसकर्मी शहीद होने की घटना अत्यंत दुखद है। सपा की ओर से शहीदों के लिए एक-एक करोड़ रुपये के मुआवजे का हो ऐलान की मांग भी की गई है।
सपा अध्यक्ष और यूपी के पूर्व मुख्यमंत्री अखिलेश यादव ने ट्वीट कर कहा कि शहीदों को श्रद्धांजलि दी है।
उन्होंने लिखा, “उत्तर प्रदेश के आपराधिक जगत की इस सबसे शर्मनाक घटना में ‘सत्ताधारियों और अपराधियों ‘की मिलीभगत का ख़ामियाज़ा कर्तव्यनिष्ठ पुलिसकर्मियों को भुगतना पड़ा है। अपराधियों को जिंदा पकड़कर वर्तमान सत्ता का भंडाफोड़ होना चाहिए।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva bho_Deva hin_Deva hin_Deva